钦定古今图书集成/明伦汇编/官常典/第775卷 > 刘靖
## 钦定古今图书集成/明伦汇编/官常典/第775卷 > 刘靖

按《魏志刘馥传》：“馥子靖，黄初中从黄门侍郎迁庐江
太守。诏曰：‘卿父昔为彼州，今卿复据此郡，可谓克负
荷者也’。转任河内，迁尚书，赐爵关内侯，出为河南尹。
散骑常侍应璩书与靖曰：‘入作纳言，出临京任，富民
之术，日引月长，藩落高峻，绝穿窬之心，五种别出，远
水火之灾，农器必具，无失时之阙；蚕麦有苫备之用，
无雨湿之虞，封符指期，无流连之吏，鳏寡孤独，蒙廪
振之实，加之以明擿幽微，重之以秉宪不挠，有司供
承王命，百里垂拱仰办，虽昔赵、张三王之治，未足以
方也’。”靖为政类如此。初虽如碎密，终于百姓便之，有
馥遗风。母丧去官。后为大司农卫尉，进封广陆亭侯，
邑三百户。上疏陈儒训之本，曰：“夫学者治乱之轨仪，
圣人之大教也。自黄初以来，崇立太学，二十馀年而
寡有成者。盖由博士选轻，诸生避役，高门子弟耻非
其伦。故夫学者虽有其名而无其人，虽设其教而无
其功。宜高选博士，取行为人表经任人师者，掌教国
子，依遵古法。使二千石以上子孙，年从十五皆入太
学，明制绌陟荣辱之路。其经明行修者，则进之以崇
德；荒教废业者，则退之以惩恶。举善而教不能，则劝，
浮华交游，不禁自息矣。阐弘大化，以绥未宾，六合承
风，远人来格，此圣人之教，致治之本也。”后迁镇北将
军，假节、都督河北诸军事。靖以为经常之大法，莫善
于防守，使民夷有别。遂开拓边守，屯据险要。又修广
戾渠，陵大堨水溉灌蓟南北，三更种稻，边民利之。嘉
平六年薨，追赠征北将军，进封建成乡侯，谥曰景侯。
子熙嗣。